

**MINISTARSTVO KAPITALNIH INVESTICIJA**

**K O N C E S I O N I A K T**

**o nemetaličnoj mineralnoj sirovini tehničko-građevinskog kamena ležišta „Platac”,**

**Opština Kotor**

**Podgorica, novembar 2021. godine**

**OPŠTI PODACI O KONCESIONOM AKTU**

**Naziv Koncesionog akta:**

**Koncesioni akt o nemetaličnoj mineralnoj sirovini tehničko-građevinskog kamena ležišta „Platac”, Opština Kotor**

Izrada Koncesionog akta izvršena je na osnovu Inicijative za pokretanje postupka za dodjelu koncesije za detaljna geološka istraživanja i eksploataciju nemetalične mineralne sirovine tehničko-građevinskog kamena na ležištu “Platac“, Opština Kotor, od strane privrednog društva „Carinvest” d.o.o. iz Kotora, koja je arhivirana u JU Zavod za geološka istraživanja - Podgorica (u daljem tekstu: Zavod) pod brojem: UP-05-11/1 od 25.01.2021. godine.

Rješavajući po Inicijativi, Zavod je donio Rješenje br. UP-05-11/2 od 26.01.2021. godine, kojim je obrazovana komisija za ocjenu podnijete inicijative. Komisija je obrazovana na osnovu člana 1 stav 1 tačka 3 podtačka a Uredbe o povjeravanju dijela poslova iz nadležnosti Ministarstva ekonomije JU Zavod za geološka istraživanja- Podgorica („Sl.list CG“ 16/18, 83/18, 74/19 i 110/20).

Postupajući po Rješenju, Komisija je izvršila analizu dostavljene Inicijative, analizu dostupnih podataka kao i terenski obilazak ležišta „Platac”, Opština Kotor, u cilju utvrđivanja stanja i granica na predmetnom prostoru kao i procjenu uslova za buduće eksploatacione radove. Na osnovu svega navedenog, sačinjen je Izvještaj dana 04.02.2021. godine koji je prilog ovog dokumenta, u kojem je Komisija predložila da se navedena Inicijativa prihvati.

Rješenjem broj: UP-05-11/3 od 09.02.2021. godine prihvaćena je Inicijativa i u skladu sa članom 41 stav 3 Zakona o koncesijama uvrštena je u Dopunu plana davanja koncesija za detaljna geološka istraživanja i eksploataciju mineralnih sirovina za 2021. godinu.

Napomena: Ukoliko se u sprovedenom postupku koncesija da ponuđaču koji nije podnosilac inicijative za davanje koncesije, naknadu realnih troškova izrade ocjene ekonomske opravdanosti investicije zainteresovanom licu izvršiće koncesionar, nakon okončanja postupka dodjele ugovora u skladu sa ugovorom o koncesiji član 41 stav 5 Zakona o koncesijama (‘’Sl.list CG’’ broj 8/09, 73/19).

**Izvori podataka za izradu Koncesionog akta:**

* Raspoloživa geološka i rudarska dokumentacija Ministarstva kapitalnih investicija i JU Zavod za geološka istraživanja - Podgorica;
* Inicijative za pokretanje postupka za dodjelu koncesije za detaljna geološka istraživanja i eksploataciju mineralne sirovine tehničko-građevinskog kamena ležišta „Platac”, Opština Kotor, od strane privrednog društva „Carinvest” d.o.o. iz Kotor, koja je arhivirana u Zavodu pod brojem: UP-05-11/1 od 25.01.2021. godine.
* Podaci Uprave za katastar i državnu imovinu Crne Gore, Područna jedinica Kotor, br. 917-106-312/2021 od 02.03.2021. godine;
* Mišljenje Sekretarijata za urbanizam, građevinarstvo i prostorno planiranje, Opština Kotor, akt br. 03-332/21-1550, od 10.02.2021. godine;
* Mišljenje Uprave za zaštitu kulturnih dobara, PJ Kotor, br. 05-7/2021 od 01.04.2021. godine;
* Podaci Zavoda za statistiku o ostvarenim prodajnim cijenama mineralnih sirovina za 2020. godinu, (br. 01-059/21-806/2 od 30.03.2021);
* Izvještaj komisije o ocjeni Inicijative za pokretanje postupka davanja koncesije za istraživanje i eksploataciju nemetalične mineralne sirovine tehničko-građevinskog kamena ležišta „Platac”, Opština Kotor.
* Tehnički izvještaj sa koordinatama graničnih tačaka lokaliteta „Platac”, Opština Kotor

**Zakonski propisi korišćeni pri izradi Koncesionog akta:**

* Zakon o koncesijama („Sl. list CG“, br. 8/09 i 73/19);
* Zakon o rudarstvu („Sl. list CG“, br. 65/08, 74/10 i 40/11);
* Zakon o geološkim istraživanjima (‘“Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o procjeni uticaja na životnu sredinu („Sl. list RCG“, br. 75/18);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, načinu obračunavanja, plaćanja i korišćenja tih sredstava („Sl. list CG“, br. 51/11).

**Mjesto i vrijeme izrade Koncesionog akta:** Podgorica, novembar 2021. godine

**S A D R Ž A J**

|  |  |
| --- | --- |
| UVOD | 6 |
|  |  |
| 1. Tehnički izvještaj o nemetaličnoj mineralnoj sirovini tehničko-građevinskog kamena ležišta “Platac”, Opština Kotor | 7 |
|  |  |
| 2. Rok trajanja koncesije | 12 |
|  |  |
| 3. Osnovni parametri za ocjenu ekonomske opravdanosti investicije | 13 |
|  |  |
| 4. Mjere za zaštitu životne sredine | 15 |
|  |  |
| 5. Rekultivacija istražno-eksploatacionog prostora “Platac” | 16 |
|  |  |
| 6. Unapređenje energetske efikasnosti | 17 |
|  |  |
| 7.Uslovi koje je dužan da ispunjava koncesionar u pogledu tehničke opremljenosti, finansijske sposobnosti i ostale reference i dokaze o ispunjavanju tih uslova | 17 |
|  |  |
| 8. Minimalni – početni iznos koncesione naknade | 18 |
|  |  |
| 9. Kriterijumi za izbor najpovoljnije ponude | 20 |
|  |  |
| 10. Spisak potrebne tehničke dokumentacije sa uslovima za njenu izradu, odobrenja, saglasnosti i mišljenja za obavljanje koncesione djelatnosti | 22 |
|  |  |
| 11. Hronologija izrade tehničke dokumentacije i pribavljanje odobrenja i saglasnosti za izvođenje rudarskih radova | 24 |
|  |  |
| 12. Osnovni elementi tenderske dokumentacije (oglas, dokumentacija vezana za ponudu) | 24 |
|  |  |
| 13. Spisak propisa koji se primjenjuje u postupku davanja koncesije i u vršenju koncesione djelatnosti | 26 |
|  |  |

**UVOD**

U skladu sa Zakonom o koncesijama i Planom za davanje koncesija za detaljna geološka istraživanja i eksploataciju mineralnih sirovina za 2021. godinu, Ministarstvo kapitalnih investicija - Vlade Crne Gore (u daljem tekstu: Ministarstvo) u saradnji sa JU Zavod za geološka istraživanja, je pripremilo Koncesioni akt za za davanje prava na detaljna geološka istraživanja i eksploataciju tehničko-građevinskog kamena sa ležišta „Platac”, Opština Kotor, (u daljem tekstu: Koncesioni akt).

Cilj izrade Koncesionog akta je pokretanje postupka javnog nadmetanja za izbor najpovoljnije ponude za dodjelu Ugovora o koncesiji za istraživanje i eksploataciju tehničko-građevinskog kamena na ležištu „Platac”, Opština Kotor.

Izrada Koncesionog akta izvršena je na osnovu: Inicijative za pokretanje postupka za dodjelu koncesije za detaljna geološka istraživanja i eksploataciju nemetalične mineralne sirovine tehničko-građevinskog kamena na ležištu „Platac”, Opština Kotor, od strane privrednog društva „Carinvest” d.o.o. iz Kotor, koja je arhivirana u Zavodu, pod brojem: UP-05-11/1 od 25.01.2021. godine, u skladu sa članom 41 Zakona o koncesijama („Sl.list CG“ broj 8/09 i 73/19) i Rješenjem broj: UP-05-11/3 od 9.02.2021. godine o prihvatanju Inicijative.

U skladu sa članom 18 stav 3 Zakona o koncesijama, prije upućivanja Koncesionog akta Vladi na usvajanje, Ministarstvo kapitalnih investicija organizuje i sprovodi javnu raspravu u roku od 15 do 30 dana od dana upućivanja javnog poziva za javnu raspravu.

Poslije sprovedene javne rasprave, Ministarstvo dostavlja Vladi, u skladu sa članom 18 stav 1 Zakona o koncesijama, Koncesioni akt sa Izvještajem sa javne rasprave na usvajanje.

Nakon usvajanja Koncesionog akta od strane Vlade, Ministarstvo objavljuje Javni oglas za davanje koncesije za detaljna geološka istraživanja i eksploataciju nemetalične mineralne sirovine tehničko-građevinskog kamena na ležištu „Platac”, Opština Kotor.

Koncesija za detaljna geološka istraživanja i eksploataciju nemetalične mineralne sirovine tehničko-građevinskog kamena na ležištu „Platac”, Opština Kotor, se daje putem javnog nadmetanja u otvorenom postupku, na način propisan Zakonom o koncesijama.

Ponuđač dostavlja ponudu na osnovu Javnog oglasa za davanje koncesije. Rok za dostavljanje ponuda ne može biti kraći od 30 dana od dana objavljivanja Javnog oglasa u dnevnom štampanom mediju.

Javni oglas se objavljuje i u ’’Službenom listu Crne Gore’’

# TEHNIČKI IZVJEŠTAJ O NEMETALIČNOJ MINERALNOJ SIROVINI TEHNIČKO-GRAĐEVINSKOG KAMENA LEŽIŠTA ”PLATAC”, OPŠTINA KOTOR

## Predmet Koncesionog akta

Predmet ovog Koncesionog akta je ležište nemetalične mineralne sirovine tehničko-građevinskog kamena „Platac”, Opština Kotor.

## Položaj i opis ležišta

Ležište tehničko-građevinskog kamena “Platac“, odnosno prostor predviđen za geološka istraživanja i eksploataciju tehničko-građevinskog kamena, u geografskom smislu, pripada primorskom regionu Crne Gore. Nalazi se u priobalnom dijelu Crne Gore u području Grblja, u mjestu Krimovica, na južnim i jugoistočnim padinama istoimenog brda Platac (302 m.n.m), 7 km sjeverozapadno od Budve. Prema administrativnoj podjeli prostor na kom se ležište nalazi pripada opštini Kotor.

Do ležišta vodi lokalni asfaltni put, dužine oko 5 km, koji preko naselja Uvala Trsteno i Jaz, spaja područje Krimovica i ležište sa Jadranskom magistralom, na dionici Budva - Tivat (Kotor).

Predmetni prostor tehničko-građevinskog kamena “Platac“, pripada geografskom listu Cetinje, 1:100 000, odnosno sekciji Budva 1:25 000.

Na osnovu zahtjeva JU Zavod za geološka istraživanja – Podgorica, u skladu sa Uredbom o povjeravanju dijela poslova iz nadležnosti Ministarstva ekonomije JU Zavod za geološka istraživanja („Sl. list CG“, broj 16/18, 83/18, 74/19 i 110/20), a za potrebe izrade koncesionog akta za ležište tehničko-građevinskog kamena “Platac“, Opština Kotor, preduzeće za izvođenje geodetskih radova Etalon Geo Office d.o.o. Podgorica, koje je registrovano i licencirano za tu vrstu posla, je uradilo Tehnički izvještaj sa koordinatama graničnih tačaka lokaliteta „Platac”.

Lokalitet je šire definisan prostorno planskom dokumentacijom- prostorno urbanističkim planom Opštine Kotor i nakon izvrženih istražnih radova definisan je u utvrđenim koordinatama državnog koordinatnog sistema (DKS), i prikazan na katastarskom planu kat.opštine Višnjevo i kat.opštine Krimovice, čime je utvrđena površina i obim područja koncesije.

Na priloženim skicama prikazano je

1) Područje koncesije na katastarskom planu KO Višnjevo i KO Krimovice sa koordinatama graničnih tačaka u trenutku izrade ovog elaborata,

2) Područje koncesije na ortofoto karti UZN.

3) Područje koncesije na topografskoj karti 1:25000.

Prostor koji se nalazi na podrucju KO Višnjevo obuhvata: dio kat. parcele br.537/2 upisane u LN 222 i svojina je države Crne Gore, dio kat. parcele br.537/3 upisane u LN 146 i svojina je države Crne Gore, dio kat. parcele br.379 upisane u LN 147 i svojina je države Crne Gore. Na području KO Krimovice obuhvata: dio kat. parcele br.1068/1 i 1168/2 upisane u LN 683 i svojina je države Crne Gore, dio kat. parcele br.1173/2 upisane u LN 33 i svojina je države Crne Gore, raspolaganje opštine Kotor i kat parcelu 622 i kat. parcela br. 623 upisane u LN 463, privatna svojina 1/1.

Na planu KO Krimovica i KO Višnjevo razmjere 1:2500, na zemljištu na kojem se nalazi ležište tehničko-građevinskog kamena “Platac“, definisan je koncesioni prostor sa 8 graničnih tačaka (A-H) sa utvrđenim koordinatama državnog koordinatnog sistema (DKS) i površinom koju zahvata područje od 13 ha 93 a 41 m².

Koordinate graničnih tačaka i površina ležišta tehničko-građevinskog kamena “Platac“, Opština Kotor, dati su u Tehničkom izvještaju, koji je sastavni dio predmetnog Koncesionog akta.

## Geomorfološke karakteristike područja ležišta „Platac”

U geomorfološkom pogledu područje Grblja pripada oblasti Crnogorskog primorja. Reljef ovog područja je u direktnoj zavisnosti od litološkog sastava i strukturnog sklopa terena. Njegov postojeći izgled, razvijenost i razuđenost, diktirao je dugotrajni uticaj i mnogostruko preplitanje endogenih i egzogenih sila.

Shodno tome, u reljefu ovog područja jasno se izdvaja priobalni pojas izgrađen od flišnih naslaga i zaleđe izgrađeno od karbonatnih stijena krečnjačko-dolomitskog sastava. Visinske razlike, manje ili više, brzo rastu od obale prema zaleđu.

Istražno-eksploatacioni prostor ležišta tehničko-građevinskog kamena “Platac”, nalazi se u Krimovicama, na području Grblja. Ovo područje predstavlja brdovit kraj, karakterističan za kraške terene Jadranske obale.

## Mišljenje Uprave za zaštitu kulturnih dobara

Na osnovu Mišljenja Uprave za zaštitu kulturnih dobara, PJ Kotor, br. 05-7/2021 od 01.04.2021. godine, konstatovano je da, za dobijanje saglasnosti za eksploataciju mineralne sirovine tehničko-građevinskog kamena na ležištu „Platac”, predhodno potrebno izraditi projekat sanacije postojećeg majdana, kojim će se predvidjeti sanacija za ublažavanje njegovog negativnog uticaja na prirodni pejzaž, kao i dijelovi u kojima će biti moguća dalja kontrolisana eksploatacija.

Shodno navedenom konstatovano je da su u okviru akta Uprave za zaštitu kulturnih dobara, PJ Kotor, br. 05-7/2021 od 01.04.2021. godine date smjernice za dalju izradu koncesionog akta u smislu unošenja obaveze da se predvidi izrada projekta sanacije postojećeg majdana, kojim će se predvidjeti sanacija za ublažavanje njegovog negativnog uticaja na prirodni pejzaž, kao i dijelovi u kojima će biti moguća dalja kontrolisana eksploatacija.

U konačnom, u postupku izrade i donošenja Koncesionog akta, odnosno realizacije postupka dodjele koncesije, kao i u procesu vršenja predmetnih istraživanja i eksploatacije potrebno je poštovati zakonsku regulativu utvrđenu Zakonom o zaštiti kulturnih dobara, Zakonom o zaštiti Prirodnog i kulturno-istorijskog područja Kotora i Zakonom o planiranju prostora i izgradnji objekata.

## Podaci imovinsko-pravnim odnosima

U aktu Uprave za katastar i državnu imovinu Crne Gore, Područna jedinica Kotor, br. 917-106-312/2021 od 2.03.2021. godine navedeno je da ležište obuhvata djelove dvije Katastarske opštine i to:

Prostor koji se nalazi na podrucju KO Višnjevo obuhvata: dio kat. parcele br.537/2 upisane u LN 222 i svojina je države Crne Gore, dio kat. parcele br.537/3 upisane u LN 146 i svojina je države Crne Gore, dio kat. parcele br.379 upisane u LN 147 i svojina je države Crne Gore. Na području KO Krimovice obuhvata: dio kat. parcele br.1068/1 i 1168/2 upisane u LN 683 i svojina je države Crne Gore, dio kat. parcele br.1173/2 upisane u LN 33 i svojina je države Crne Gore, raspolaganje opštine Kotor i kat parcelu 622 i kat. parcela br. 623 upisane u LN 463, privatna svojina 1/1.

## Podaci iz prostorno–urbanističke dokumentacije

Na osnovu dopisa Sekretarijata za urbanizam, građevinarstvo i prostorno planiranje, Opština Kotor, akt br. 03-332/21-1550, od 10.02.2021. godine, konstatovano je, da je navedeno ležište Platac planirano Prostorno-urbanističkim planom Opštine Kotor kao i Planom namjene površina i predstavljeno je kao: - površine za obradu, sanaciju i skladištenje otpada; koncesiona područja; i ležišta mineralnih sirovina i površine eksploatacionih polja. U daljoj proceduri za izdavanje urbanističko-tehničkih uslova neophodni su uslovi Uprave za zaštitu kulturnih dobara.

## Infrastruktura

Područje ležišta “Platac”, odlikuje se dobrim komunikacionim vezama, kako sa domaćim tako i inostranim centrima. Najbliža željeznička stanica i pomorska luka je u Baru, a dostupne su mu i pomorske luke u Tivtu i Kotoru. Takođe, u neposrednoj blizini ovog lokaliteta nalazi se i aerodrom Tivat. Ležište “Platac” nalazi se na oko 4 km vazdušne linije od Jadranske magistrale, sa kojom je povezano lokalnim asfaltnim putem.

Ležište je sa pomenutim lokalnim asfaltnim putem povezano širokim asfaltnim i manjim dijelom makadamskim putem, dužine oko 350 m, koji je urađen za potrebe površinskog kopa. Osim toga, privredno društvo “Carinvest“ d.o.o. – Kotor, je za svoje potrebe uradilo novi put (većim dijelom asfaltiran) do ležišta, dužine 4,5 km i širine oko 7 m, koji se od lokalnog puta Jadranska magistrala - Krimovice odvaja na Rtu Jaz iznad Uvale Trsteno, čime je izbjegnut transport asfaltnim putem kroz naselje Krimovice. Na prostoru ovih opština razvijeno je više privrednih djelatnosti: turizam i ugostiteljstvo, građevinarstvo, brojne vrste usluga iz različitih djelatnosti, itd.

## Tržište

Konstantno povećanje ulaganja u izgradnju građevinskih objekata, te modernizacija postojećih I izgradnja savremenih saobraćajnica, rezultiralo je porastom potražnje za kamenim agregatima, što obezbjeđuje povoljne uslove za nesmetano plasiranje planirane proizvodnje različitih frakcija kamenog agregata na tržište.

## Dosadašnja geološka istraživanja, rezerve i kvalitet mineralne sirovine

Na osnovu dostupnih podataka konstatovano je da je ležište tehničko-građevinskog kamena “Platac“, u prethodnom periodu bio predmet detaljnih geoloških istraživanja u više navrata. U reljefu ovog područja jasno se izdvaja priobalni pojas izgrađen od flišnih naslaga i zaleđe izgrađeno od karbonatnih stijena krečnjačko-dolomitskog sastava. Prema učestalosti pojavljivanja preovlađuju krečnjaci, a manje su zastupljeni dolomitični krečnjaci i veoma rijetko dolomiti. Visinske razlike, manje ili više, brzo rastu od obale prema zaleđu. U geotektonskom pogledu područje ležišta pripada geotektonskoj jedinici Jadransko-jonska zona (Parahton).

*Rezerve mineralne sirovine*

U toku 2018. godine, izvedena su detaljna geološka istraživanja i urađen Elaborat o klasifikaciji, kategorizaciji i proračunu rezervi tehničko-građevinskog kamena ležišta “Platac”, Opština Kotor sa stanjem rezervi 31.12.2017. godine. Predmetni Elaborat je za potrebe privrednog društva “Carinvest“ d.o.o. Kotor, uradila JU Zavod za geološka istraživanja – Podgorica i isti je ovjeren Rješenjem Ministarstva ekonomije. U narednoj tabeli dat je pregled strukture rezervi tehničko-građevinskog kamena u ležištu “Platac“.

|  |  |  |
| --- | --- | --- |
| R.b | Rezerve | Rezerve B kategorije, m3 |
| 1 | Geološke | 2.665.014 |
| 2 | Bilansne | 2.665.014 |
| 3 | Eksploatacione | 2.398.513 |

Potencijalne rezerve tehničko-građevinskog kamena na predloženom istražno-eksploatacionom prostoru procjenjuju se napreko 10 miliona m3.

*Kvalitet mineralne sirovine*

Ispitivanja kvaliteta tehničko-građevinskog kamena u ležištu “Platac”, vršena su u više navrata putem djelimičnih i kompletnih laboratorijskih analiza fizičko-mehaničkih karakteristika stijenske mase.

Prema rezultatima laboratorijskih ispitivanja, koja se odnose na mineraloško-petrografski i hemijski sastav i fizičko-mehaničke osobine stijenske mase, proizilazi da kvalitet karbonatnih sedimenata ležišta “Platac” zadovoljava sve kriterijume važećih domaćih standarda (JUS) u pogledu primjene u tehničko-građevinske svrhe.

Takođe, novijim ispitivanjima je konstatovano da mineralna sirovina zadovoljava standarde Evropske unije u pogledu kvaliteta kamena (MEST N 12620:2015, 13043:2019 i 13242:2009)

Srednje vrijednosti parametara fizičko mehaničkih svojstava kamena iz ležišta “Platac” date su u sledećoj tabeli.

|  |  |  |  |
| --- | --- | --- | --- |
| R.b | Ispitivana svojstva | Broj analiza | Srednja vrijednost |
| 1 | Čvrstoća na pritisak:u suvom stanjuu vodom zasićenom stanju-poslije 25 ciklusa smrzavanja | 202012 | 151,65 MPa138,00 MPa133,00 MPa |
| 2 | Otpornost na habanje brušnjem | 20 | 16,74 cm3/50cm2 |
| 3 | Postojanost na mraz | 15 | Postojan |
| 4 | Postojanost na dejstvo Na2SO4 | 20 | Postojan |
| 5 | Zapreminska masa sa porama i šupljinama | 20 | 2,647 g/cm3 |
| 6 | Zapreminska masa bez pora i šupljina | 12 | 2,696 g/cm3 |
| 7 | Upijanje vode | 20 | 0,27% |
| 8 | Koeficijent zapreminske mase | 12 | 0,986 |
| 9 | Poroznost (%) | 12 | 1,35% |

Na osnovu dobijenih rezultata, a saglasno utvrđenim svojstvima i odredbama odgovarajućih standarda, tehničko-građevinski kamen ležišta “Platac”, može se upotrijebiti kao tehničko-građevinski kamen za:

* proizvodnju agregata za izradu betona,
* proizvodnju agregata za izradu habajućih slojeva od asfaltnih betona po vrućem postupku za puteve sa srednjim, lakim i vrlo lakim saobraćajnim opterećenjem,
* proizvodnju agregata za klasične i savremene podloge za puteve,
* proizvodnju agregata za donje i gornje noseće slojeve od bituminiziranog materijala po vrućem postupku,
* proizvodnju tucanika kategorije II za zastor željezničkih pruga (po uputstvu za prijem i isporuku tucanika za zastor pruga na JŽ),
* proizvodnju lomljenog kamena i tesanika za gruba zidanja u niskogradnji i hidrogradnji, i
* za izradu temeljnog podtla za plitko temeljene objekte.

## Hidrogeološke karakteristike

Sa hidrogeološkog aspekta, odlike područja u kome se nalazi ležište tehničko-građevinskog kamena “Platac”, su relativno jednostavne. Na širem području ležišta nema stalnih površinskih tokova, kao ni izvora. Istočno od ležišta „Platac“, u njegovoj neposrednoj okolini, nalazi se povremeni potok Nerin, koji se u toku maksimalnih padavina pretvara u manji bujični tok, kojim se put Uvale Trsteno slivaju atmosferske padavine sa šireg područja Višnjeva.

Hidrogeološke prilike proučavanog područja uslovljene su klimom, geološkom građom, litološkim sastavom stijenskih masa i njihovim zalijeganjem, tektonskim i morfološkim karakteristikama. Ovo područje u geološkom pogledu predstavlja krečnjačko-dolomitski kompleks sa karakterističnom pukotinsko-kaveroznom poroznošću.

Što se tiče vodosnabdijevanja, potrebne količine pijaće i industrijske vode, potrebne električne energije za rad drobiličnog postrojenja i pratećih objekata, tečnog pogonskog goriva, neophodnog za rad građevinskih mašina i kamiona, može se zaključiti da postoje svi potrebni uslovi za nesmetan rad na kamenolomu, koje je obezbijedio aktuelni koncesionar, privredno društvo “Carinvest“ d.o.o. Kotor, kroz ivesticiona ulaganje u prethodnom periodu.

## Inženjersko-geološke karakteristike lokaliteta

Lokalitet tehničko-građevinskog kamena „Platac” i njegovo uže područje izgrađeno je od krutih, vezanih, okamenjenih karbonatnih stijena koje su podložne procesima karstifikacije. Takve stijene predstavljaju povoljnu radnu sredinu koja ima dobru nosivost i stabilne kosine - padine.

Na lokalitetu su zastupljeni sistemi pukotina orijentisanih u svim pravcima, i raspoređenih na taj način da se prilikom eksploatacije, uz upotrebu manjih količina eksploziva, dobijaju manji blokovi kamena, koji po svojim dimenzijama, uglavnom, zadovoljavaju projektovani ulaz u drobilično postrojenje.

Može se konstatovati da stijenska masa koja izgrađuje ovaj proctor posjeduje takva fizičko-mehanička svojstva koja omogućavaju stabilnost i u uslovima subvertikalnih i vertikalnih zasjeka.

## Klimatske karakteristike

U klimatskom pogledu, područje pripada mediteranskom tipu sa bogatstvom padavina, velikom vlažnosti, temperaturama sa malim dnevnim i godišnjim kolebanjima, dok vjetrovi duvaju pretežno iz pravca sjevera, kad su hladni i suvi, a iz pravca juga topli i praćeni obilnim padavinama. Obilježja područja sa mediteranskom klimom su dugi, topli i sušni letnji periodi, a blagi i kišni zimski perodi. Ovakve klimatske karakteristike područja omogućavaju kontinualnu eksploataciju, odnosno, rad na eksploataciji i obradi tehničko-građevinskog kamena tokom čitave kalendarske godine.

# ROK TRAJANJA KONCESIJE

Rok trajanja eksploatacije mineralne sirovine (vijek eksploatacije) zavisi od utvrđenih rezervi istih, godišnjeg kapaciteta eksploatacije i od zahtjeva tržišta.

Ovim koncesionim aktom daje se maksimalni rok koncesije za eksploataciju tehničko-građevinskog kamena iz ležišta „Platac” na period od 30 godina, sa minimalnom godišnjom proizvodnjom od 60.000 m3 č.s.m, odnosno oko 90.000 m3 agregata različitih frakcija.

Koncesija za eksploataciju ležišta tehničko-građevinskog kamena „Platac” daje se na maksimalni period od 30 godina, od čega:

* jedna godina za detaljna geološka istraživanja,
* jedna godina za: izradu rudarske dokumentacije, pribavljanja odobrenja i saglasnosti za izvođenje radova po istoj, pripremu ležišta za eksploataciju, instaliranje postrojenja I opreme potrebne za eksploataciju, kao i pribavljanje upotrebne dozvole za izgrađene objekte
* 28 (dvadesetosam) godina za eksploataciju mineralne sirovine.

Ukupan koncesioni period, koji obuhvata sve gore navedene faze, ne prelazi zakonom definisan rok trajanja koncesije od 30 godina.

Rok trajanja faze izrade rudarske i tehničke dokumentacije i pripremnih radova se ne može mijenjati.

# OSNOVNI PARAMETRI ZA OCJENU EKONOMSKE OPRAVDANOSTI INVESTICIJE

*Opis tehničko-tehnološkog procesa eksploatacije*

U ovom poglavlju daju se osnovni parametri koji treba da posluže ponuđačima, odnosno potencijalnim investitorima pri obradi proizvodnog i ekonomskog aspekta ponude i tehničko-ekonomske ocjene opravdanosti ove investicije.

## Ocjena mogućnosti korišćenja mineralne sirovine

U poglavlju 1.8. ovog Koncesionog akta date su rezerve i kvalitet mineralne sirovine.

## Proizvodni kapacitet i vijek eksploatacije

Potencijalne rezerve tehničko-građevinskog kamena iznose oko 10.000.000 m3 č.s.m. i biće zahvaćene konturama površinskog kopa, a za predloženi period trajanja koncesije od 28 godina (za eksploataciju) proizvodni kapacitet će iznositi do 60.000 m3 č.s.m. ili 90.000 m3 agregata (svih frakcija) na godišnjem nivou (Kr=1,50).

Za godišnji kapacitet površinskog kopa od 60.000 m3 č.s.m., u predviđenom periodu eksploatacije od 28 godina, potrebno je 1.680.000,00 m3 č.s.m ili 16,8% od procijenjenih rezervi. To znači, da utvrđene rezerve daju mogućnost rada na ovom ležištu ne samo za predviđeni period trajanja koncesije nego i duže.

S obzirom na utvrđene rezerve, konfiguraciju terena, mogući razvoj kopa i druge povoljnosti, godišnji kapacitet se može povećati u odnosu na početni - minimalni godišnji kapacitet. To predstavlja značajnu povoljnost za ponuđače.

## Opis tehničko-tehnološkog procesa eksploatacije

Ležište „Platac”, je površinski kop tipično brdskog tipa pa omogućava primjenu klasične tehnologije eksploatacije tehničko-građevinskog kamena, koja se vrši od najviše prema najnižoj etaži.

Tehnološki proces rada na površinskom kopu sastoji se od radnih operacija:

* pripremni radovi,
* bušenje,
* miniranje,
* utovar,
* transport,
* drobljenje i klasiranje.
* ***Pripremni radovi***

Pripremni radovi obuhvataju čišćenje i ravnanje terena, čišćenje etažnih ravni i pripremu istih za potrebe bušenja, miniranja i druge pomoćne radove. Pripremni radovi izvodiće se buldožerom snage.

* ***Bušenje***

Bušenje minskih bušotina vrši se sa udarno-rotacionom bušilicom prečnika Ø 76 mm.

* ***Miniranje***

Miniranje krečnjaka vršilo bi se praškastim eksplozivom koji mogu da se obezbijede na domaćem tržištu, prečnika patrone Ø 60 mm.

* ***Utovar***

Utovar odminiranog krečnjaka obavlja se bagerom kašikarom, zapremine kašike od 1,5 m3,a utovar gotovog proizvoda utovarivačem zapremine korpe 3 m3.

* ***Transport***

Transport krečnjaka do drobiličnog postojenja obavlja se kamionima zapremine sanduka od 12 m3.

* ***Drobljenje i klasiranje***

Za drobljenje materijala postoji drobilično postrojenje kapaciteta od 15 m3/h, a za klasiranje mobilna sijačica istog kapacieta.

## Snabdijevanje električnom energijom, gorivom, vodom i eksplozivom i eksplozivnim sredstvima

Postoji mogućnost relativno lakog snabdijevanja električnom energijom, obzirom da kroz predmetni lokalitet Platac prolazi niskonaponska električna mreža.

## Potrebna oprema i mehanizacija

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Utovarivač | 1 | 90.000 |
| 2 | Bušilica | 1 | 60.000 |
| 3 | Kamion | 2 | 80.000 |
| 4 | Drobilično postrojenje | 1 | 170.000 |
| 5 | Buldozer | 1 | 150.000 |
| 6 | Bager | 1 | 80.000 |
| 7 | Cistijerna za vodu | 1 | 15.000 |
| **UKUPNO** | | | **645.000** |

## 

## Objekti

|  |  |  |  |
| --- | --- | --- | --- |
| **Redni broj** | **Naziv** | **Količina** | **Cijena (€)** |
| 1 | Kontejner za kancelarije i magacin (40m2) | 2 | 5.000 |
| **UKUPNO** | | | **10.000** |

## Radna snaga

|  |  |  |  |  |
| --- | --- | --- | --- | --- |
| **Redni broj** | **Naziv radnog mjesta** | **Potrebna kvalifikacija** | **Struka** | **Broj izvršioca** |
| 1 | Upravnik | VSS | Dipl.inž. rudarstva | 1 |
| 2 | Poslovođa | SSS | Rudarski tehničar | 1 |
| 3 | Rukovalac mobilnog postrojenja za pripremu | KV | Rukovalac rud.-građ. mašina | 2 |
| 4 | Rukovalac mašinama | KV | Rukovalac rud.-građ. mašina | 3 |
| 5 | Vozač | KV | Vozač | 2 |
| 6 | Bušač | KV | Rudarski tehničar | 1 |
| 7 | Stražar | PK |  | 2 |
| **UKUPNO** | | | | **12** |

**Napomena:** Zaposleni treba da ispunjavaju uslove propisane čl. 93 Zakona o rudarstvu („Sl. list CG“, br. 65/08, 74/10 i 040/11).

# 4. MJERE ZA ZAŠTITU ŽIVOTNE SREDINE

Detaljna geološka istraživanja u manjoj mjeri mogu imati uticaj na životnu sredinu, dok eksploatacija i obrada mineralne sirovine, a time i tehničko-građevinskog kamena, je proces koji se sa aspekta ekologije smatra rizičnim.

U zakonskim propisima koji regulušu zaštitu životne sredine naglašeni su osnovni principi njene zaštite, i to: prirodnih vrijednosti zemljišta, vode i vazduha, kao i biodiverziteta (biljni i životinjski svijet).

Shodno naprijed navedenom, Koncesionar je dužan da na istražno-eksploatacionom prostoru „Platac“, pri planiranju i sprovođenju investicionog zahvata, sprovede postupak prethodne procjene uticaja na životnu sredinu, u skladu sa zakonom.

Rudarska aktivnost neminovno dovodi do nepovoljnih, odnosno, negativnih uticaja na životnu sredinu. U prvom redu, nepovoljni uticaji eksploatacije i obrade predmetne mineralne sirovine se odnose na značajniju promjenu reljefa, odnosno, značajniji uticaj na pejzaž, povećanu buku i neznatno zagađenje vazduha izduvnim gasovima i kamenom prašinom.

Shodno ovome, ekološko-tehnički uslovi treba da obezbijede zaštitu od uticaja buke, vibracija, prašine i dugih štetnih uticaja po okolinu. Ove zahtjeve Koncesionar treba imati u vidu prilikom izbora opreme i mehanizacije, odnosno, da se od proizvođača istih posjeduje garancija za ispunjavanje zakonom propisanih standarda.

Nadležni državni organ procjenjuje potrebu izrade Elaborata o procjeni uticaja zahvata na životnu sredinu, koji se radi u skladu sa Zakonom o procjeni uticaja na životnu sredinu („Sl. list CG“, br. 75/18).

S obzirom na značaj očuvanja životne sredine, Koncesionar je dužan da se pridržava svih mjera zaštite u skladu sa zakonskim propisima.

Zakonska regulativa koja uređuje ovu djelatnost je sljedeća:

* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Uredba o projektima za koje se vrši procjena uticaja na životnu sredinu („Sl. list RCG“, br. 20/07 i „Sl. list CG“, br. 47/13, 53/14 i 37/18);
* Uredba o visini naknada, načinu obračuna i plaćanja naknada zbog zagađenja životne sredine („Sl. list RCG“, br. 26/97, 09/00 i 52/00 i „Sl. list CG“, br. 33/08, 05/09, 64/09, 40/11 i 49/11);
* Pravilnik o sadržaju dokumentacije koja se podnosi uz zahtjev za odlučivanje o potrebi procjene uticaja na životnu sredinu („Sl. list CG“, br. 14/07);
* Pravilnik o sadržaju dokumentacije koja se podnosi uz zahtjev za određivanje obima i sadržaja Elaborata o procjeni uticaja na životnu sredinu („Sl. list CG“, br. 14/07); i
* Pravilnik o bližoj sadržini Elaborata o procjeni uticaja na životnu sredinu („Sl. list CG“, br. 19/19).

# 5. REKULTIVACIJA ISTRAŽNO-EKSPLOATACIONOG PROSTORA ”PLATAC”

Negativni uticaji budućih rudarskih aktivnosti na površinskom kopu „Platac”, sa kvalitativnom procjenom mogućih nepovoljnih uticaja na radnu i životnu sredinu, obrađeni su u poglavlju br. 4 Mjere za zaštitu životne sredine.

U ovom poglavlju se obrađuje faza rekultivacije istražno-eksploatacionog prostora.

Novi zakonski uslovi za eksploataciju zahtijevaju da se izvrši rekultivacija prostora koji će biti degradiran obavljanjem koncesione djelatnosti, a sve to u cilju poboljšanja ekoloških uslova na samom lokalitetu i neposrednoj okolini.

Ako bi se degradirane površine ostavile, nakon izvođenja radova na eksploataciji, u istom stanju, mogu se očekivati neki od sljedećih negativnih uticaja:

* produžavanje nepovoljnog uticaja pejzažnog izgleda terena,
* pogoršavanje stanja degradiranih površina zbog pojave erozije, klizišta i sl.,
* produžavanje negativnih uticaja na vazduh i okolno zemljište (podizanje prašine izazvane vjetrom, odnošenje materijala površinskim – atmosferskim vodama).

Osnovni cilj rekultivacije je da se prostoru, na kojem će biti vršena eksploatacija, da prirodna vrijednost slična ili bolja od prvobitne, što je, prema procijenjenim sadašnjim uslovima na ovom lokalitetu, sasvim moguće.

Crna Gora ima zakonske propise usaglašene sa standardima Evropske unije koji tretiraju rudarsku djelatnost, a u sklopu toga i obaveze Koncesionara za pridržavanje mjera zaštite životne i radne sredine i rekultivacije degradiranog prostora (Zakon o koncesijama, Zakon o rudarstvu i propisi iz oblasti zaštite životne sredine).

Zbog velike važnosti ove faze rada, zakonskim propisima utvrđena je obaveza izrade projektnih rješenja rekultivacije, izradom Glavnog rudarskog projekta (Pravilnik o sadržaju rudarskih projekata) ili izradom posebnog tehničkog projekta rekultivacije, koji je sastavni dio Glavnog rudarskog projekta.

Projektima se daju rješenja rudarsko-tehničke i biološke rekultivacije površina degradiranih izvođenjem rudarskih radova, uz uvažavanje uslova koji su utvrđeni Elaboratom o procjeni uticaja na životnu sredinu, vodnih uslova i sl.

Projekat se mora realizovati u fazama, odnosno radovi na rekultivaciji izvoditi sukcesivno, paralelno sa razvojem kopa. To znači da je sa radovima na rekultivaciji potrebno početi odmah po završetku svake etaže.

## 5.1. Zaključak

U skladu sa članom 71 Zakona o rudarstvu koncesionar je dužan da u toku i po završetku radova na eksploataciji predmetne mineralne sirovine, a najkasnije u roku od jedne godine od dana završetka radova, privede zemljište na eksploatacionom polju namjeni prema Projektu rekultivacije zemljišta, odnosno, da preduzme mjere zaštite životne sredine sadržane u Elaboratu o procjeni uticaja na životnu sredinu na koji je od strane organa državne uprave nadležnog za poslove zaštite životne sredine data saglasnost i mjere zaštite voda u skladu sa zakonom.

O naprijed navedenim mjerama izvještavaju se nadležno ministarstvo za rudarstvo i ministarstva nadležna za poslove poljoprivrede, vodoprivrede, zaštite životne sredine i nadležni organ lokalne uprave.

Za sanaciju i rekultivaciju, saglasno odredbi člana 73 Zakona o rudarstvu, koncesionar je dužan da od svake jedinice proizvoda mineralne sirovine mjesečno izdvaja sredstva za djelimičnu ili potpunu sanaciju zemljišta, a prema odobrenim projektima sanacije i rekultivacije.

Visina sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja sredstava bliže je uređen Uredbom o visini sredstava za sanaciju i rekultivaciju prostora na kojem se izvodi rudarski radovi, načinu obračunavanja, plaćanja i korišćenja tih sredstava (“Sl. list CG”, br. 51/11).

# 6. UNAPREĐENJE ENERGETSKE EFIKASNOSTI

Radi efikasnog korišćenja energije, u skladu sa odredbama Zakona o efikasnom korišćenju energije („Sl.list CG“ br. 57/14, 3/15 i 25/19), Koncesionar je dužan da preduzima mjere za poboljšanje energetske efikasnosti.

Koncesionar je dužan da kroz izradu tehničke i projektne dokumentacije predvidi sprovođenje mjera za poboljšanje energetske efikasnosti, odnosno, ostvarivanje uštede energije i njeno racionalno korišćenje primjenom provjerenih savremenih tehnologija, čije je korišćenje ekonomski opravdano.

# 7. USLOVI KOJE JE DUŽAN DA ISPUNJAVA KONCESIONAR U POGLEDU TEHNIČKE

# OPREMLJENOSTI, FINANSIJSKE SPOSOBNOSTI I OSTALE REFERENCE I DOKAZE O

# ISPUNJAVANJU TIH USLOVA

Obaveze koncesionara u pogledu ispunjavanja uslova definisanih u ovom poglavlju su sljedeće:

* da, u skladu sa članom 51 stav 2 Zakona o koncesijama, u roku od 60 dana od dana zaključenja Ugovora o koncesiji, osnuje i registruje privredno društvo ili drugo pravno lice sa sjedištem u Crnoj Gori, koje će obavljati koncesionu djelatnost ili da proširi registraciju za vršenje koncesione djelatnosti;
* da obezbijedi svu potrebnu geološku i rudarsku dokumentaciju, odobrenja i saglasnosti potrebnih za zakonito izvođenje radova;
* da obezbijedi opremu i mehanizaciju saglasno verifikovanoj rudarskoj i tehničkoj dokumentaciji - oprema i mehanizacija treba da ispunjava uslove propisane pravilnicima o tehičkim normativima za izvođenje planirane vrste radova na predmetnom lokalitetu;
* da obezbijedi radnu snagu saglasno ovom Koncesionom aktu i rudarskoj i tehničkoj dokumentaciji - zaposleni moraju da ispunjavaju uslove (u pogledu stepena stručne spreme, radnog iskustva, obučenosti i ovlašćenja za vršenje tih poslova) u skladu sa Zakonom o rudarstvu („Sl.list CG“, br. 65/08, 74/10 i 40/11);
* koncesionar je u obavezi da u roku od 90 dana, od dana zaključenja Ugovora o koncesiji, sprovede Elaborat (geodetski operat) o granicama područja uslovne parcelacije ili preparcelacije za područje za koje je dobijena koncesija kod nadležnog organa (katastra). Poslije potvrđivanja parcelacije (preparcelacije), od strane nadležnog organa, Koncesionar je dužan da dostavi kopiju plana i list nepokretnosti na kojima su ucrtane nove parcele, što dokazuje da je sprovedena parcelacija u skladu sa Tehničkim izvještajem.
* da izvršava finansijski dio u pogledu obaveza utvrđenih Ugovorom o koncesiji, u smislu plaćanja koncesione naknade, dostavljanja obnovljive godišnje bankarske garancije, izdvajanja sredstava za rekultivaciju, plaća naknadu za korišćenje nepokretnosti u državnoj imovini, dostavlja dokaz o osiguranju (polisa osiguranja) za period trajanja ugovora o koncesiji.. Koncesionar mora da ostvaruje takve poslovne rezultate koji će mu omogućiti redovno poslovanje (redovno izmirivanje poreskih i drugih obaveza), a time i ispunjavanje ugovornih obaveza.

# 8. MINIMALNI – POČETNI IZNOS KONCESIONE NAKNADE

Za korišćenje prava na eksploataciju mineralne sirovine, zakonskim propisima predviđeno je plaćanje koncesione naknade.

Minimalna koncesiona naknada se utvrđuje na osnovu Uredbe o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16).

Navedenom Uredbom je utvrđeno da se minimalna koncesiona naknada određuje za eksploataciju mineralnih sirovina, tj. za period eksploatacije, a ne i za period koji je predviđen za detaljna geološka istraživanja.

## Minimalni - početni iznos koncesione naknade za eksploataciju

Minimalna koncesiona naknada za eksploataciju (čl. 3 Uredbe) određuje se na osnovu sljedećih kriterijuma:

* rezervi mineralne sirovine koja je predmet koncesije;
* pripadnosti grupi ležišta;
* kvalitetamineralne sirovine
* tržišne cijene mineralne sirovine.

### Rezerve mineralne sirovine

Potencijalne (procijenjene) geološke rezerve tehničko-građevinskog kamena na istražno-eksploatacionom prostoru „Platac“, iznose 10.000.000 m3 č.s.m. Prema minimalnom godišnjem kapacitetu od 60.000 m3 č.s.m. tehničko-građevinskog kamena, za period od 28 godina (period koncesije za eksploataciju) otkopalo bi se 1 680 000 m3č.s.m tehničko-građevinskog kamena, u procesu dalje obrade sirovine, na godišnjem nivou dobilo bi se 90.000 m3 agregata različitih frakcija, što bi za period od 28 godina iznosilo 2.520.000 m3 tržišnog proizvoda.

### Pripadnost grupi ležišta

Istražno-eksploatacioni prostor tehničko-građevinskog kamena „Platac“, prema navedenoj Uredbi, a na osnovu postojećih karakteristika i očekivanih uslova za eksploataciju, svrstana je u treću grupu geogenih ležišta (G3).Po tom osnovu procentni iznos za obračun minimalne- početne koncesione naknade (čl. 15 Uredbe) iznosi **7%** od tržišne vrijednosti eksploatacionih rezervi tehničko-građevinskog kamena, za koncesioni period za eksploataciju od 28 godina.

### Kvalitet mineralne sirovine

Na predmetnom ležištu su vršena detaljna geološka istraživanja i na osnovu dobijenih rezultata ispitivanja, karbonatne stijene sa ovog ležišta se mogu koristiti kao tehničko-građevinski kamen.

### Tržišna vrijednost rezervi

Na osnovu podataka, dostavljenih od Uprave za statistiku o ostvarenim prodajnim cijenama mineralnih sirovina za 2020. godinu, (br. 01-059/21-806/2 od 30.03.2021), prosječna ostvarena cijena proizvoda mineralne sirovine tehničko-građevinskog kamena u Crnoj Gori u 2020. godini iznosi **14,64 €/m3**.

Na osnovu usvojenih parametara, tržišna vrijednost rezervi tehničko-građevinskog kamena koje se mogu otkopati, prema minimalnom godišnjem kapacitetu za 28 godina je:

**VP= 1.680.000 m3 č.s.m. x 1,5 x 14,64 €/m3 =** **36.892.800,00 € ili 1.317.600,00 €/godišnje**

## 

## Obračun minimalne koncesione naknade

Minimalna koncesiona naknada za eksploataciju (čl. 18 Uredbe) obračunava se po obrascu:

**MDN= VP x G**

gdje su:

VP - vrijednost proizvodnje = **36.892.800,00** € (za 28godina)

VP - vrijednost godišnje proizvodnje = **1.317.600,00** €

G - minimalni procentni iznos (**7%)**

**MDN =36.892.800,00 € x 0,07 = 2.582.496,00 € (ukupno za 28 godina)**

**MDN = 1.317.600,00 € x 0,07= 92.232,00 €/godišnje**

Koncesiona naknada (čl. 19 Uredbe) za eksploataciju sastoji se iz stalnog (SDN) (nepromjenjivog) i promjenjivog (PDN) dijela naknade.

Obračunata minimalna koncesiona naknada predstavlja minimalni iznos stalnog (nepromjenjivog) dijela koncesione naknade:

- **Za period od 28 godina SDN = 2.582.496,00 €**

**- SDN (godišnje) = 92.232,00 €**

Stalni dio koncesione naknade koji se utvrđuje Ugovorom o koncesiji, može, u zavisnosti od ponuda, biti veći od obračunatog minimalnog iznosa.

Zainteresovani ponuđači treba svojim ponudama, zasnovanim na prepostavkama dugoročno održivog poslovanja i u zavisnosti od sopstvene ekonomsko-finansijske analize, da ponude godišnji obim proizvodnje i procentualni iznos za obračun koncesione naknade, koji ne mogu biti manji od elemenata na osnovu kojih je obračunat minimalni iznos naknade.

Ugovoreni godišnji iznos SDN Koncesionar plaća tokom koncesionog perioda u jednakim polugodišnjim ratama do kraja juna, odnosno, decembra tekuće godine.

## Promjenjivi dio koncesione naknade (PDN)

Promjenjivi dio naknade obračunava se godišnje po obrascu:

**PDN=VPx(G+K) > SDN (godišnjeg iznosa)**

gdje su:

VP - godišnja vrijednost proizvodnje obračunata na osnovu ostvarene godišnje proizvodnje mineralne sirovine i prosječne godišnje prodajne cijene priozvoda

G - ugovoreni procentualni iznos za pripadnost grupi ležišta (ne manji od 7 %)

K - vrijednost korektivnog faktora (po osnovu ostvarene proizvodnje, obračunati iznos se uvećava od 0 do 3 %, čl. 21 Uredbe).

Promjenjivi dio naknade obračunava se u prvoj polovini tekuće, za prethodnu godinu. Uplata se vrši jednom godišnje na osnovu Rješenja nadležnog organa.

Obračun PDN se vrši na osnovu sljedeće dokumentacije:

* godišnjeg tehničkog izvještaja;
* izvještaja o radu i ostvarenom prihodu po osnovu ostvarene proizvodnje mineralne sirovine; i
* dokaza o količinama i prosječno ostvarenim prodajnim cijenama jedinice proizvoda na domaćem i stranom tržištu.

Dokumentaciju za obračun PDN podnosi koncesionar najkasnije do kraja marta tekuće, za prethodnu godinu.

# 9. KRITERIJUMI ZA IZBOR NAJPOVOLJNIJE PONUDE

Kriterijumi na osnovu kojih se vrši vrednovanje ponuda su sljedeći:

|  |  |  |
| --- | --- | --- |
| **R.B.** | **K R I T E R I J U M I** | **Broj bodova** |
| **9.1** | Ponuđeni procentualni iznos za obračun koncesione naknade | **30** |
| **9.2** | Ponuđeni obim godišnje rudarske proizvodnje | **30** |
| **9.3** | Reference ponuđača | **15** |
| **9.4** | Finansijski aspekt-prosječni bruto prihod u posljednje tri godine | **10** |
| **9.5** | Finansijski aspekt-prosječni profit u posljednje tri godine | **10** |
| **9.6** | Kvalitet poslovnog plana i efekti na zapošljavanje i ekonomski razvoj | **5** |

## 9.1. Ponuđeni procentualni iznos za obračun koncesione naknade

Tačkom 8.1.2. Koncesionog akta – Pripadnost grupi ležišta, definisano je da se ležište tehničko-građevinskog kamena „Platac“, na osnovu postojećih karakteristika i očekivanih uslova za eksploataciju, svrstava u treću grupu geogenih ležišta (G3).

Po tom osnovu, shodno Uredbi o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina, procentni iznos za obračun minimalne - početne koncesione naknade (čl. 15 Uredbe) iznosi **7%** od tržišne vrijednosti bilansnih ili eksploatacionih rezervi tehničko-građevinskog kamena, odnosno ukupnog tržišnog proizvoda, za koncesioni period za eksploataciju od 28 godina.

Ponuđači mogu ponuditi procentni iznos tržišne vrijednosti bilansnih ili eksploatacionih rezervi tehničko-građevinskog kamena koji je jednak ili veći od 7%.

Ovaj kriterijum se izračunava na sljedeći način:

**Kriterijum: P % / MP % x 30,**

gdje:

**P** % - označava % ponuđača

**MP** % - označava maksimalno ponuđeni % na tenderu

**30** - broj bodova za ovaj kriterijum

## 9.2. Ponuđeni obim godišnje rudarske proizvodnje

**Tačkom 8.1.1. Koncesionog akta - Rezerve mineralne sirovine**, definisano je da potencijalne rezerve ležištalokaliteta tehničko-građevinskog kamena „Platac“, iznose 10.000.000 m3 č.s.m. Prema minimalnom godišnjem kapacitetu od 60.000 m3 č.s.m. tehničko-građevinskog kamena, za period od 28 godina (period koncesije za eksploataciju) otkopalo bi se 1.680.000 m3 č.s.m tehničko-građevinskog kamena. Od 60.000 m3 č.s.m. na godišnjem nivou u procesu dalje obrade sirovine dobilo bi se 90.000 m3 agregata različitih frakcija, što bi za period od 28 godina iznosilo 2.520.000 m3 tržišnog proizvoda.

Ponuđači mogu ponuditi obim godišnje rudarske proizvodnje koji je jednak ili veći od 60.000 m3 č.s.m.

Ovaj kriterijum se izračunava na sljedeći način:

**Kriterijum: PGP/MPGP x 30,**

gdje:

PGP - označava ponuđenu godišnju proizvodnju

MPGP - označava maskimalno ponuđenu godišnju proizvodnju ponuđenu na tenderu

**30** – označava broj bodova za ovaj kriterijum

## 9.3. Reference ponuđača

Ponuđač treba da dokaže: postojanje iskustva u koncesionoj djelatnosti eksploatacije čvrstih mineralnih sirovina, odnosno iskustvo u obavljanju druge privredne djelatnosti koja podrazumijeva srodnu tehnologiju rada (probijanje puteva, proširenje postojećih puteva, probijanje tunela, izrada platoa, nasipa, usjeka, iskopa, izvođenje bušenja i miniranja), kao i poštovanje izvršavanja ugovornih obaveza, u smislu dostavljanja, izmedju ostalog, liste izvršenih poslova koji su izvedeni ili se realizuju u posljednje tri godine, sa rokovima izvođenja radova, uključujući vrijednost, vrijeme i lokaciju izvođenja, uz dostavljanje potvrde o izvršenim poslovima i načinu na koji su isti obavljeni od strane poslovnih partnera ponuđača.

U proceduru bodovanja ulaze reference potvrđene od strane Tenderske komisije.

Ponuđač koji ne dokaže ili ne dostavi reference dobija 0 bodova.

**Kriterijum: BPR / NBPR x 15,**

**gdje:**

**BPR**- označava broj potvrđenih referenci

**NBPR**- označava najveći broj potvrđenih referenci

**15**- označava broj bodova za ovaj kriterijum

Ponuđač sa najvećim brojem potvrđenih referenci dobija maksimalni broj bodova, dok ostali ponuđači dobijaju proporcionalno manji broj bodova u skladu sa navedenom formulom.

## 

## 9.4. Finansijski aspekt – Prosječni bruto prihod ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni bruto prihod ponuđača za posljednje tri godine

**MBP –** označava maksimalni prosječni bruto prihod za posljednje tri godine od ponuda koje se upoređuju

**10 –**označava broj bodova po ovom kriterijumu

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## 9.5. Finansijski aspekt – Prosječni profit ponuđača u posljednje tri godine

Ovaj kriterijum se izračunava na sljedeći način:

**Kriterijum: PBP / MBP x 10,**

gdje:

**PBP –** označava prosječni profit ponuđača za posljednje tri godine

**MBP –** označava maksimalni prosječni profit za posljednje tri godine od ponuda koje se upoređuju

**10 –**označava broj bodova po ovom kriterijumu

Za ponuđače koji su registrovani u periodu kraćem od posljednje tri godine, prosjek se određuje po broju godina poslovanja, s tim da je jedna godina poslovanja obavezni minimum.

## 9.6. Kvalitet poslovnog plana i efekti na zapošljavanje i ekonomski razvoj

Ponuđač je dužan da u skladu sa parametrima iz Koncesionog akta opiše poslovni plan za realizaciju koncesije i efekte realizacije koncesije na zapošljavanje i ekonomski razvoj.

Poslovni plan treba da sadrži planirana investiciona ulaganja za realizaciju koncesije (ulaganja u nabavku opreme i mehanizacije, u izgradnju infrastrukturnih objekata i u izradu projektne i ostale tehničke dokumentacije, ulaganja u procese pripreme mineralnih sirovina, procese primarne prarade, primarni agregati itd..), zapošljavanje radne snage u procesu eksploatacije, pripreme i primarne prerade, plasman proizvoda na tržište, eventualna valorizacija mineralne sirovine putem prerade itd.

Najveći broj bodova po ovom kriterijumu će se dati ponuđaču koji predstavi poslovni plan, zasnovan na pretpostavkama dugoročno održivog poslovanja, koji je najubjedljivije i najrealnije usklađen sa parametrima datim u Koncesionom aktu.

# 10. SPISAK POTREBNE TEHNIČKE DOKUMENTACIJE SA USLOVIMA ZA NJENU IZRADU,

# ODOBRENJA, SAGLASNOSTI I MIŠLJENJA ZA OBAVLJANJE KONCESIONE

# DJELATNOSTI

## 10.1. Geološka istraživanja

Tokom eksploatacije, shodno odredbama Zakona o geološkim istraživanjima, budući Koncesionar je dužan da izvodi geološka istraživanja u cilju povećanja ukupnih rezervi mineralne sirovine.

Tokom koncesionog perioda budući Koncesionar je dužan da, u skladu sa odredbama Zakona o geološkim istraživanjima, dostavlja nadležnom državnom organu za rudarstvo i geološka istraživanja svake pete godine na ovjeru Elaborat o kasifikaciji, kategorizaciji i proračunu rezervi mineralne sirovine, sa stanjem na dan 31. decembar prethodne godine, koji se izrađuje na osnovu posebnih propisa.

## 10.2. Eksploatacija mineralne sirovine

### 10.2.1. Odobrenje za eksploataciju mineralne sirovine na eksploatacionom polju

Odobrenje za eksploataciju mineralne sirovine na eksploatacionom polju, u skladu sa članom 33 Zakona o rudarstvu, izdaje nadležni organ, na zahtjev investitora. Uz zahtjev se dostavlja i sljedeća dokumentacija:

* ugovor o koncesiji;
* situaciona karta u razmjeri 1:10.000 ( ili većoj) sa ucrtanim granicama eksploatacionog polja, javnim saobraćajnicama, rudarskim radovima i drugim objektima koji se nalaze na eksploatacionom polju, opisom granica, nazivom eksploatacionog polja i naznačenjem opštine na čijoj se teritoriji nalazi;
* potvrdu o bilansnim rezervama mineralnih sirovina koja se izdaje u skladu sa važećim propisima o klasifikaciji i kategorizaciji rezervi;
* studija izvodljivosti eksploatacije lokaliteta mineralnih sa prikazom uslova i načina eksploatacije i pripreme mineralnih sirovina sa dinamikom izvođenja radova i podacima o metanoobilnosti, zaprašenosti i zavodnjenosti, sirovina oplemenjivanju, upotrebi i plasmanu, mjerama zaštite i sanacije životne sredine kao i podacima o tehničkoj opremljenosti i stručnim kadrovima;
* mišljenje nadležnog organa za zaštitu životne sredine na studiju izvodljivosti eksploatacije;
* akt organa nadležnog za poslove urbanizma u pogledu usaglašenosti planirane eksploatacije mineralnih sirovina sa odgovarajućim prostornim, odnosno urbanističkim planovima;
* licenca za izvođenje radova;
* drugi podaci od značaja za izdavanje odobrenja na zahtjev nadležnog organa.

#### **10.2.2 Odobrenje za izvođenje radova po rudarskom projektu**

Nakon dobijanja odobrenja za eksploataciju mineralne sirovine na eksploatacionom polju, pristupa se izradi rudarske tehničke dokumentacije – rudarskog projekta eksploatacije.

Rudarski projekat izrađuje se za izgradnju novih rudarskih objekata, sistema otvaranja i pripreme rudarskih objekata radi eksploatacije mineralne sirovine. Rudarski projekat podliježe tehničkoj kontroli (reviziji), koju vrši nadležni organ preko stručne komisije ili pravnog lica koje ima Licencu za izradu rudarskih projekata.

Odobrenje za izvođenje radova po rudarskom projektu, u skladu sa članom 53 Zakona o rudarstvu, izdaje nadležni organ na zahtjev investitora. Uz zahtjev se dostavlja i sljedeća dokumentacija:

* rudarski projekat sa revizionom klauzulom;
* potvrda-saglasnost organa koji je izdao uslove da je rudarski projekat urađen u skladu sa izdatim uslovima;
* urbanističko-tehnički uslovi;
* dokaz o pravu svojine ili korišćenja na zemljištu, odnosno službenosti za najmanje dvije godine eksploatacije mineralne sirovine prema dinamici utvrđenoj koncesionim pravom;
* saglasnost organa državne uprave nadležnog za poslove zaštite životne sredine na elaborat procjene uticaja na životnu sredinu ili odluku da nije potrebno vršiti procjenu uticaja koje se izdaju u skladu sa posebnim propisom;
* vodoprivredna saglasnost na projekte kada eksploatacija mineralnih sirovina utiče na režim voda;
* saobraćajna saglasnost za pristup javnim saobraćajnicama;
* licenca za izvođenje radova;
* dokaz o plaćenoj naknadi za promjenu namjene korišćenja poljoprivrednog zemljišta.

Za izgradnju rudarskih objekata i postrojenja dostavlja se i dokumentacija u skladu sa propisima o građenju u zavisnosti od vrste objekta i utvrđenih uslova za izradu tehničke dokumentacije, a naročito sljedeće saglasnosti: elektro-energetska, zaštite na radu, sanitarna, protivpožarna, vodovodna, za priključenje na telekomunikacionu mrežu.

### 10.2.3 Odobrenje za upotrebu rudarskih objekata

Izgrađeni rudarski objekti ili djelovi rudarskih objekata koji se mogu samostalno koristiti, prije početka korišćenja, podliježu tehničkom pregledu, koji obuhvata pregled: rudarskih i građevinskih radova, električnih postrojenja, uređaja i instalacija i rudarske opreme i postrojenja.

Tehničkim pregledom utvrđuje se usklađenost izvedenih radova sa tehničkom dokumentacijom na osnovu koje je izdato odobrenje za izvođenje radova, tehničkim propisima čija je primjena obavezna pri izgradnji rudarskih objekata i mjerama i normativima zaštite na radu i zaštite životne sredine. Troškove tehničkog pregleda snosi investitor.

Tehnički pregled i odobrenje za upotrebu rudarskih objekata ili dijela objekta vrši nadležni organ preko stručne komisije ili pravnog lica u skladu sa propisima o izgradnji objekata.

Ako je za izdavanje odobrenja za upotrebu rudarskih objekata posebnim zakonom propisana obaveza prethodnog pribavljanja saglasnosti ili dozvole drugih organa ili organizacija, uz zahtjev za izdavanje odobrenja podnosi se i saglasnost, odnosno, dozvola.

# 11 HRONOLOGIJA IZRADE TEHNIČKE DOKUMENTACIJE I PRIBAVLJANJA ODOBRENJA I SAGLASNOSTI ZA IZVOĐENJE RUDARSKIH RADOVA

**Korak 1** Izdavanje Licence za izvođenje rudarskih radova;

**Korak 2** Izrada rudarskog projekta i njegova revizija;

**Korak 3** Dobijanje odobrenja za eksploataciju mineralne sirovine na eksploatacionom polju;

**Korak 4** Dobijanje odobrenja za izvođenje radova po rudarskom projektu;

**Korak 5** Tehnički prijem rudarskih objekata.

# 12 OSNOVNI ELEMENTI TENDERSKE DOKUMENTACIJE (JAVNI OGLAS,

# DOKUMENTACIJA VEZANA ZA PONUDU)

Tendersku dokumentaciju čine sljedeća dokumenta:

* Koncesioni akt;
* Dokumentacija vezana uz ponudu;
* Javni oglas;
* Uputstvo za podnošenje ponuda i
* Nacrt ugovora o koncesiji.

## 12.1 Dokumentacija koja se prilaže uz ponudu

Shodno članu 23 Zakona o koncesijama nepodobni da učestvuju na javnom nadmetanju za davanje koncesija su ponuđači:

1. nad kojima je pokrenut postupak stečaja u skladu sa zakonom kojim se uređuje stečaj;
2. koji su pravosnažnom presudom osuđeni za krivično djelo: kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju;
3. koji imaju neizmirene obaveze po osnovu plaćanja svih poreza i doprinosa u skladu sa propisima država u kojima imaju sjedišta;
4. sa kojima je zbog neispunjavanja obaveza raskinut ugovor o koncesiji zaključen u skladu sa ovim zakonom;
5. koji imaju obaveze po osnovu kazni izrečenih u krivičnom i prekršajnom postupku;
6. čiji podaci o poslovanju, svojini, finansijskim i fiskalnim evidencijama iz države u kojoj imaju sjedište, odnosno prebivalište, nijesu dostupni nadležnim organima Crne Gore;
7. čije je odgovorno lice odnosno njegov zakonski zastupnik pravosnažno osuđivan za krivično djelo iz tačke 2 ovog stava.

Izuzetno tačke 3 ovog člana neće se smatrati da je ponuđač nepodoban da učestvuje na javnom nadmetanju za davanje koncesija, koji dokaže da nema obavezu plaćanja odnosno da mu je odobreno odlaganje plaćanja poreza i doprinosa, koje blagovremeno izvršava.

S tim u vezi, u cilju dokazivanja da je ponuđač podoban da učestvuje u postupku javnog nadmetanja, neophodno je dostaviti sljedeću dokumentaciju:

* Izvod iz sudskog, ili drugog odgovarajućeg registra države u kojoj ponuđač ima sjedište- dokaz izdaje CRPS;
* dokaz da protiv ponuđača nije pokrenut postupak stečaja - dokaz/potvrdu izdaje Privredni sud;
* dokaz da ponuđač, kao i odgovorno lice ponuđača, odnosno izvršni direktor I ovlašćeni zastupnik nijesu pravosnažno osuđivani za krivično djelo kriminalnog udruživanja, stvaranje kriminalne organizacije; davanje mita; primanje mita; davanje mita u privrednom poslovanju; primanje mita u privrednom poslovanju; prevare; terorizma; finansiranje terorizma; terorističko udruživanje; učestvovanje u stranim oružanim formacijama; pranja novca; trgovine ljudima; trgovine maloljetnim licima radi usvojenja; zasnivanje ropskog odnosa i prevoz lica u ropskom položaju – dokaz/potvrdu izdaje Ministarstvo pravde, ljudskih i manjinskih prava, a za fizička lica dokaz/potvrdu izdaje nadležni Osnovni sud;
* dokaz da je ponuđač izmirio obaveze po osnovu svih poreza i doprinosa u skladu sa propisima država u kojima imaju sjedišta – dokaz/e izdaje/u poreski/e organ/i uprave na državnom i lokalnom nivou;
* dokaz da ponuđač nema raskinut ugovor o koncesiji zbog neispunjenja obaveza – dokaz izdaje Komisija za koncesije;
* dokaz da ponuđač nema neizmirenih obaveza po osnovu kazni izrečenih u krivičnom ili prekršajnom postupku - dokaz/potvrdu izdaje Ministarstvo pravde,ljudskih I manjinskih prava .

Navedeni dokazi ne smiju biti stariji od 60 (šezdeset) dana od dana otvaranja ponuda.

Ukoliko država u kojoj ponuđač ima sjedište ne izdaje navedene dokaze, ovi dokazi mogu biti zamijenjeni izjavom ponuđača pod krivičnom i materijalnom odgovornošću, odnosno ukoliko u državi u kojoj je sjedište ponuđača nema zakonskih odredbi koje se tiču izjava pod krivičnom i materijalnom odgovornošću, izjavom datom pred nadležnim sudskim ili upravnim organom ili notarom.

U slučaju da Ponuđač nastupa kao konzorcijum kompanija, onda je za svakog člana konzorcijuma neophodno dostaviti dokaze kojima se potvrđuje da je član podoban da učestvuje u postupku javnog nadmetanja, kao i ugovor o konzorcijumu, koji izričito predviđa:

* da će svi članovi konzorcijuma biti solidarno odgovorni za izvršenje Ugovora u skladu sa njegovim uslovima;
* procenat učešća u konzorcijumu;
* obaveze svakog člana konzorcijuma i
* ovlašćenje jednog člana koji će istupati u ime konzorcijuma.

Vlasnička struktura u koncesionom društvu mora odgovarati procentu učešća članova u konzorcijumu utvđenom prilikom podnošenja ponude i ista se ne može mijenjati bez saglasnosti koncedenta.

Pored navedenog, ponuđač je dužan dostaviti i:

* Bankarsku garanciju ponude u skladu sa Uputstvom za podnošenje ponuda i
* Popunjeni Obrazac iz Uputstva za podnošenje ponuda.

## 12.2 Javni oglas

Javni oglas, u skladu sa članom 21 Zakona o koncesijama, objavljuje se u “Službenom listu Crne Gore”, najmanje u jednom dnevnom štampanom mediju koji se distribuira na teritoriji cijele Crne Gore i na Internet stranici nadležnog organa, odnosno, u ovom slučaju Ministarstva kapitalnih investicija.

Javni oglas za dodjelu predmetne koncesije sadrži sljedeće:

* opis predmeta koncesije, granice istražno-eksploatacionog prostora;
* osnovne elemente Koncesionog akta;
* adresu i rok za dostavljanje ponude na Javni oglas;
* kriterijume za učešće na Javnom oglasu i mogućnost podnošenja zajedničke ponude;
* pravila prema kojima se Javni oglas sprovodi;
* način dostavljanja ponude;
* moguće vrijeme posjete lokacije na kojoj će se vršiti koncesiona djelatnost;
* datum, vrijeme i mjesto otvaranja prispjelih ponuda na Javni oglas;
* rok u kome se ponuda na Javni oglas može povući;
* određivanje vrste ponude (tehničke i finansijske ili samo finansijske ponude);
* podatke o visini i obliku depozita i garancije i perioda za koji se traže;
* uslove, rok i način vraćanja depozita i garancije;
* ime lica zaduženog za davanje relevantnih informacija u postupku Javnog oglasa;
* vrijeme i mjesto na kojem se može preuzeti Koncesioni akt i Tenderska dokumentacija, kao i cijena Tenderske dokumentacije u visini troškova njene izrade.

Javni oglas, nakon objavljivanja, nadležni organ može izmijeniti, osim elemenata utvrđenih Koncesionim aktom. Izmjena Javnog oglasa se objavljuje na način na koji je objavljen osnovni tekst Javnog oglasa, s tim što se rok za dostavljanje ponuda produžava za vrijeme koje je proteklo od dana objavljivanja Javnog oglasa.

## 12.3 Ugovor o koncesiji

Sastavni dio Tenderske dokumentacije je i Nacrt ugovora o koncesiji, koji je dat kao Prilog Koncesionog akta.

## 12.4 Uputstvo za podnošenje ponuda

Sastavni dio Tenderske dokumentacije je i Uputstvo za podnošenje ponuda, koje je dato kao Prilog Koncesionog akta.

# 13 SPISAK PROPISA KOJI SE PRIMJENJUJE U POSTUPKU DAVANJA KONCESIJE I U VRŠENJU KONCESIONE DJELATNOSTI

Propisi koji se primijenjuju u postupku davanja koncesije i vršenja koncesione djelatnosti:

Propisi koji se primijenjuju u postupku davanja koncesije i vršenja koncesione djelatnosti:

* Zakon o koncesijama (“Sl. list CG”, br. 8/09 i 73/19);
* Uredba o bližem načinu sprovođenja postupka javnog nadmetanja u otvorenom i dvostepenom postupku davanja koncesije (“Sl. list CG”, br. 8/09);
* Zakon o rudarstvu („Sl. list CG“, br. 65/08);
* Zakon o geološkim istraživanjima (‘’Sl. list RCG’’, br. 28/93, 27/94, 42/94 i 26/07 i „Sl. list CG“, br. 28/11);
* Zakon o zaštiti i zdravlju na radu („Sl. list CG“, br. 34/14 i 44/18);
* Zakon o planiranju prostora i izgradnji objekata (“Sl. list CG”, br. 64/17, 44/18, 63/18, 11/19 i 82/20);
* Zakon o procjeni uticaja na životnu sredinu („Sl. list RCG“, br. 75/18);
* Zakon o zaštiti prirode („Sl. list CG“, br. 54/16 i 18/19);
* Zakon o životnoj sredini („Sl. list CG“, br. 52/16 i 73/19);
* Zakon o zaštiti kulturnih dobara Crne Gore („Sllist CG“, br. 49/10, 40/11, 44/17 i 18/19);
* Zakon o državnoj imovini (“Sl. list CG”, br. 21/09 i 40/11);
* Uredba o kriterijumima i načinu obračuna iznosa minimalne koncesione naknade za ustupanje prava na istraživanje i eksploataciju mineralnih sirovina („Sl. list CG“, br. 37/11 i 40/16);
* Uredba o visini sredstava za sanaciju i rekultivaciju prostora na kojem se izvode rudarski radovi, način obračunavanja, plaćanja i korišćenja tih sredstava („Sl. list CG“, br. 51/11);
* Pravlnik o klasifikaciji, kategorizaciji i proračunu rezervi čvrstih mineralnih sirovina i vođenju evidencije o njima („Sl. list SFRJ“, br. 53/79);
* Pravilnik o rudarskim mjerenjima („Sl. list RCG“, br. 26/94);
* Pravilnik o izradi projekata geoloških istraživanja („Sl. list SRCG“, br. 9/85 i 16/85);
* Pravilnik o sadržini rudarskih projekata („Sl. list CG“, br. 74/09);
* Pravilnik o sadržaju zahtjeva i dokumentaciji za izdavanje dozvole za preradu i/ili zbrinjavanje otpada iz rudarstva ("Službeni list Crne Gore", br. 78/16)
* Pravilnik o tehničkim normativima za površinsku eksploataciju ležišta mineralnih sirovina („Sl. list SFRJ“, br. 62/87);
* Uputstvo o izradi godišnjeg tehničkog izvještaja i godišnjeg finansijskog izvještaja o poslovanju koncesionara koji imaju pravo na eksploataciju mineralnih sirovina („Sl. list RCG“, br. 10/95) i
* ostali propisi

**Napomena**

Prikazani parametri i podaci predstavljaju samo okvirnu ocjenu ekonomske opravdanosti investicije i nijesu garancija investitorima na osnovu koje imaju pravo na bilo kakvu štetu, već ponuđač prihvata kompletan rizik prilikom podnošenja ponude.

**P R I L O Z I**

1. **Nacrt Ugovora**

* Prilog 1 – obrazac bankarske garancije za fazu detaljnih geoloških istraživanja
* Prilog 2 – obrazac bankarske garancije za ispunjavanje ugovornih obaveza
* Prilog 3 – obrazac bankarske garancije za rekultivaciju
* Prilog 4- Tehnički izvještaj sa koordinatama graničnih tačaka istražno-eksploatacionog prostora „Platac”.

**2. Prilozi i uputstva**

* Obrazac A – Podaci o ponuđaču
* Obrazac B – Tehnička ponuda
* Obrazac C – Forma bankarske garancije za ponudu
* Prilog 5 – Uputstvo za podnošenje ponuda

**3.** Javni poziv